अक्टूबर का यह महीना नवरात्र, दीपावली, दशहरा तथा ईद जैसे कई त्योहारों को लेकर आया है, लेकिन साथ में बाढ़ जैसी आपदा, आतंकवाद का खौफ और कमरतोड़ मंहगाई भी आई है। ऐसी आपदा की घड़ी में जब चारों ओर दीपावली के पटाखों की आवाज नहीं, दीयों की जगमग रोशनी नहीं बल्कि बम के धमाकों का शोर और उसके धुएं की कालिख नजर आ रही हो, समझ नहीं आ रहा है कि हम कैसे उमंग और उल्लास की बात करें? क्या सिर्फ इसलिए कि ऐसा हमारी संस्कृति में कहने की परंपरा रही है? नहीं, दरअसल बात कुछ और ही है। हमारे पूर्वजों की बनाई परंपराओं के पीछे ऐसी मुश्किल की घड़ी में धैर्य न खोने का एक संदेश छिपा होता है। अत: गंभीरता से सोचने के बाद यही समझ में आ रहा है कि हमारे इन त्योहारों का उद्देश्य मनुष्य को निराशा, तनाव, चिंता और परेशानी, जो कि मानव जीवन का अनिवार्य अंग है, जैसी कमजोर करने वाली प्रवित्तियों से मुक्त करने के लिए ही है।